VENDIM
Nr. 140, datë 15.6.2021

[bookmark: _GoBack]MBI SHQYRTIMIN E KËRKESËS PËR DEROGIM TË SHOQËRISË “KALISI HYDROPOWER” SHPK

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; “Kodit të Transmetimit”, miratuar me vendimin e Bordit të Entit Rregullator të Energjisë (ERE) nr. 186, datë 10.11.2017; të neneve 14, 60 dhe 61, pika 1, të “Kodi të rrjetit mbi kërkesat për lidhjen me rrjetin e gjeneruesve”, miratuar me vendimin e Bordit të ERE-s nr. 129, datë 4.6.2018; “Kritereve për të vendosur derogime për modulet gjeneruese të energjisë elektrike”, të miratuar me vendimin e Bordit të ERE-s nr. 85, datë 12.5.2020, si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 15.6.2021, pasi shqyrtoi relacionin me nr. 89/4 prot, datë 14.6.2021, të përgatitur nga Drejtoritë Teknike, mbi “Shqyrtimin e kërkesës së shoqërisë ‘Kalisi Hydropower’ sh.p.k., për derogim”,
konstatoi se:
- Shoqëria “Kalisi Hydropower” sh.p.k., me shkresën nr. 24 prot., datë 17.5.2021, ka parashtruar në ERE kërkesën për derogim bazuar në kriteret për të vendosur derogime për modulet gjeneruese të energjisë elektrike, miratuar me vendimin nr. 85, datë 12.5.2020, të Bordit të ERE-s, si dhe dokumentacionet përkatëse për sa kërkuar në kriteret dhe formatin e aplikimit të miratuara me këtë vendim.
- Në të njëjtën kohë, shoqëria “Kalisi Hydropower” sh.p.k., nëpërmjet shkresës nr. 75 prot., datë 27.5.2021, ka dërguar informacion shtesë lidhur me derogimin e kërkuar.
- Shoqëria “Kalisi Hydropower” sh.p.k., me numër NIPT: L81818009A, është zotëruese e HEC “Veleshnica 1 & 2”, licencuar në ERE me vendimin e Bordit nr. 71, datë 22.4.2020, duke u pajisur kështu me licencën për prodhimin e energjisë elektrike seria P20, dhe numër licence 465 dhe sipas parashikimeve ligjore në fuqi, legjitimohet për të kërkuar derogim.
- HEC “Veleshnica 1 & 2”, në zbatim të kontratës me autoritetet shtetërore po realizon projektet në lumin e Veleshnicës. Zona ku po ndërtohet HEC “Veleshnica 1” i përket Bashkisë Dibër, ndërsa HEC “Veleshnica 2” i përket dhe pjesërisht Bashkisë Kukës.
- Shoqëria “Kalisi Hydropower” sh.p.k. ka nënshkruar marrëveshjen e lidhjes me OST sh.a., me nr. 531 prot., datë 18.1.2019, për lidhjen me rrjetin e transmetimit 110 kV të HEC “Veleshnica 1 dhe 2”. 
- Kërkesa për derogim nga ana e shoqërisë kërkohet për faktin se parashikimi i realizimit të traktit 110 kV të linjës dhe trakti 110 kV të transformatorit ngritës 110/20/6.3 kV pranë HEC “Veleshnica 1” mund të pajiset me të gjithë elementet e nevojshme primare në dy faza implementimi. Në fazën e parë parashikohet që trakti 110 kV të jetë i pajisur me thikë ndarëse për një periudhë 24-mujore dhe pas kësaj periudhe të pajiset me të gjithë elementet e nevojshme thikë dhe çelës.
- Realizimi i këtij projekti me dy faza, siç përmendur më sipër, vjen për faktin se lidhja me rrjetin e HEC “Veleshnica 2” kryhet nëpërmjet NST 110/20 kV pranë HEC “Veleshnica 1”, i cili lidhet me rrjetin e transmetimit nëpërmjet një nënstacioni 110/20/6.3 kV, pranë HEC “Veleshnica 1”, me fuqi transformatori 20 MVA dhe një linjë elektrike ajrore 110 kV me dy qarqe rreth 250 metër të gjatë dhe me përcjellës ACSR-240 mm2, duke çarë linjën 110 kV Peshkopi – Lapaj.
- Në kushtet që ka përfunduar ndërtimi i HEC “Veleshnica 2”, dhe siç deklaron vetë subjekti, i pamundësohet vënia në operim e HEC për shkaqe objektive dhe forca madhore siç është pandemia COVID-19, pasi skema e lidhjes për dy HEC është e tillë që HEC “Veleshnica 2” kushtëzohet nga mënyra e lidhjes së HEC “Veleshnica 1”, me rrjetin 110 kV.
- Në nenin 35 (kushtet dhe kërkesat teknike për pajisjet e lidhjes së re apo të modifikimit), të “Kodit të Transmetimit”, miratuar me vendimin e Bordit të ERE-s nr. 186, datë 10.11.2017, ndryshuar me vendimin nr. 129, datë 4.6.2018, në pikën 3, germa “b”, përcaktohet se: “Lidhjet ndërmjet instalimeve të përdoruesit të rrjetit të transmetimit dhe rrjetit të sistemit të transmetimit duhet të realizohen nëpërmjet çelësave të fuqisë të aftë për t’u çkycur me veprim të shpejtë, sipas kërkesave dhe standardeve në sistemet elektroenergjetike”. 
- Në këto kushte, realizimi i traktit 110 kV të linjës dhe trakti 110 kV të transformatorit ngritës me dy faza kërkon derogimin/pezullimin e përkohshëm të nenit 35, pika 3, germa “b”, sipërcituar. Kjo pikë, vetëm për këtë rast, do të jetë në zbatim të shkallëzuar me dy faza. Faza e parë për një afat 24-mujor, trakti 110 kV të jetë i pajisur me thikë ndarëse dhe në përfundim të këtij afati trakti 110 kV të pajiset me të gjithë elementet e nevojshme thikë dhe çelës.
- Në këto kushte, OST sh.a. dhe shoqëria “Kalisi Hydropower” sh.p.k. duhet të marrin masat e nevojshme teknike për të garantuar sigurinë e operimit të veprës dhe të sistemit të transmetimit të energjisë elektrike.
- ERE, nëpërmjet shkresës nr. 667/2 prot., datë 28.5.2021, i është drejtuar OST sh.a. lidhur me kërkesën e bërë nga shoqëria “Kalisi Hydropower” sh.p.k. për derogim nga Kodi i Transmetimit, për mënyrën e lidhjes së HEC “Veleshnica 2” në linjën elektrike 110 kV Peshkopi – Lapaj.
- OST sh.a., nëpërmjet shkresës nr. 3465/1 prot., datë 9.6.2021, nuk ka paraqitur kundërshtim për dhënien e derogimit për shoqërinë “Kalisi Hydropower” sh.p.k.
- Shoqëria “Kalisi Hydropower” sh.p.k. duhet të marrë në konsideratë dhe të miratojë pranë OST sh.a., dy projektet e zbatimit (për fazën e parë sipas skemës së propozuar për derogim dhe në fazën finale sipas skemës pas derogimit 24-mujor). 
- Në pikën 4.5.1, të “Rregullores së procedurave për lidhjet e reja dhe modifikimin e lidhjeve ekzistuese me rrjetin e transmetimit”, miratuar me vendimin e Bordit të ERE-s nr. 87, datë 20.4.2018, është përcaktuar se: “Në të gjitha rastet kostot për lidhjen ose modifikimin e saj me rrjetin e transmetimit përballohen nga aplikuesi”.
- Në zbatim të rregullores, sipërcituar, në marrëveshjen e lidhjes me OST sh.a., respektivisht në nenin 6, është përcaktuar se jo vetëm punimet do të kryhen nga investitori, por përdoruesi me shpenzimet e tij do të ruajë të vlefshme përgjatë kohëzgjatjes së kësaj marrëveshjeje të gjitha autorizimet e nevojshme me qëllim mirëfunksionimin e aseteve të lidhjes.
- Bazuar në sa përcaktuar në “Rregulloren e procedurave për lidhjet e reja dhe modifikimin e lidhjeve ekzistuese me rrjetin e transmetimit” dhe marrëveshjen e lidhjes me OST sh.a., të gjitha kostot për realizimin e lidhjes së HEC do të mbulohen nga aplikanti, shoqëria “Kalisi Hydropower” sh.p.k.
- Kërkesa për derogim e shoqërisë “Kalisi Hydropower” sh.p.k. është publikuar në faqen e internetit të ERE-s, në zërin “Konsultime”, në datën 25.5.2021, në mënyrë që të sigurohet transparenca e duhur për këtë proces dhe t’i jepet mundësia palëve të treta për ndonjë opinion apo koment të mundshëm, por deri më tani nuk rezulton ndonjë opinion apo koment nga këto të fundit.
Për gjithë sa më sipër, Bordi i ERE-s

VENDOSI:

1. Të miratojë derogimin e kërkuar nga shoqëria “Kalisi Hydropower” sh.p.k., si vijon:
a) Objekti i derogimit: Realizimi i traktit 110 kV të linjës dhe të transformatorit ngritës që parashikohet të instalohet në nënstacionin 110/20/6.3 kV, pranë HEC “Veleshnica 1” në dy faza implementimi. Në fazën e parë parashikohet që trakti 110 kV të jetë i pajisur me thikë ndarëse për një periudhë 24-mujore dhe pas kësaj periudhe të pajiset me të gjithë elementet e nevojshme thikë dhe çelës. 
b) Derogimin/pezullimin e përkohshëm të pikës 3/b, të nenit 35, të Kodit të Transmetimit. Kjo pikë vetëm për këtë rast do të jetë në zbatim të shkallëzuar me dy faza. Faza e parë, për një afat 24-mujor trakti 110 kV të jetë i pajisur me thikë ndarëse dhe në përfundim të këtij afati, trakti 110 kV të pajiset me të gjithë elementet e nevojshme thikë dhe çelës.
c) Afati i derogimit për një periudhë 24 muaj.
2. Drejtoria e Monitorimit të Tregut dhe Inspektimeve të njoftojë aplikuesin dhe shoqërinë OST sh.a. për vendimin e Bordit të ERE-s.
Ky vendim hyn në fuqi menjëherë. 
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

